Οινική περιήγηση στο Αρχαιολογικό Μουσείο Θεσσαλονίκης με πυξίδα «Τα ΒορΟινά»

«Κρασί, ο καθρέφτης των ανθρώπων»

Δελτίο Τύπου

Το Αρχαιολογικό Μουσείο Θεσσαλονίκης, η ένωση οινοποιών «Οίνοι Βορείου Ελλάδος» και το Thessaloniki Food Festival, διοργανώνουν από κοινού μία ξεχωριστή εκδήλωση: μια περιήγηση στον κόσμο του κρασιού μέσα από τις εκθέσεις του Μουσείου, την οποία θα πλαισιώσει γευσιγνωσία εκλεκτών οίνων του βορειοελλαδίτικου αμπελώνα.

Το κοινό θα έχει την ευκαιρία στην περιήγηση να θαυμάσει αγγεία πόσης, παραστάσεις σε ανάγλυφα πολύτιμα σκεύη και ψηφιδωτά δάπεδα, άλλα και ξεχωριστά αντικείμενα, που όλα τους τεκμηριώνουν την αμπελοοινική ιστορία της αρχαίας Μακεδονίας που ξεκινά περίπου πριν από 7000 χρόνια.

Τα επιλεγμένα εκθέματα, που σχετίζονται με την άμπελο, τον Διόνυσο τον θεό του κρασιού και την οινοποσία, καλύπτουν ένα χρονικό διάστημα πάνω από 4000 χρόνια αποτελώντας ψηφίδες του μωσαϊκού του ελληνικού πολιτισμού και συγχρόνως της πανάρχαιας οινικής ιστορίας και κουλτούρας των Ελλήνων.

Η ζωή των ανθρώπων σε ένα πέρασμα χιλιετηρίδων καθρεφτίζεται μέσα από τον οινικό πολιτισμό που ανέπτυξαν, όμως, και ο κάθε άνθρωπος καθρεφτίζεται μέσα στο κρασί. Όπως πολύ εύστοχα παρατηρεί ο αρχαίος λυρικός ποιητής Αλκαίος, **οἶνος γὰρ ἀνθρώπω δίοπτρον**, το κρασί έχει την ιδιότητα να αποκαλύπτει με την επήρειά του τον κόσμο της ψυχής του ανθρώπου.

Η διαφορετική και τόσο πρωτότυπη αυτή ξενάγηση, στην οποία το κοινό θα συμμετάσχει και θα έχει την ευκαιρία να συζητήσει με αρχαιολόγους του Μουσείου, θα καταλήξει στο αίθριο του ΑΜΘ με γευσιγνωσία οίνων από τα οινοποιεία της ένωσης «Οίνοι Βορείου Ελλάδος» που θα συνδυαστούν με αρτοποιήματα, ελαιόλαδο και ποικιλία τυριών.

Τα εδέσματα προσφέρονται με την ευγενική χορηγία των «Μινέρβα – Χωριό» και «Κουκουμέρια», υποστηρικτών του Thessaloniki Food Festival.

Η περιήγηση και η γευσιγνωσία πραγματοποιούνται στο πλαίσιο των εκδηλώσεων γευσιγνωσίας οίνων και αμπελοοινικών αποσταγμάτων «Τα ΒορΟινά», των οινοποιών-μελών της ένωσης «Οίνοι Βορείου Ελλάδος».

**Κρασί, ο καθρέφτης των ανθρώπων**

Αρχαιολογικό Μουσείο Θεσσαλονίκης

Τετάρτη 11 Σεπτεμβρίου 2019

Ωράριο - Πρόγραμμα

* 18:45 Συνάντηση – Έκδοση εισιτηρίων
* 19:00-20:00 Ξενάγηση
* 20:00-22:30 Γευσιγνωσία

Συμμετοχή με το εισιτήριο εισόδου στο Μουσείο 8€ (μειωμένο 4€)

Συμμετοχή μόνο με κρατήσεις στα τηλέφωνα: 2310281617 & 2310281632

(2-9/9/19, ώρες 10:00-16:00)

Αριθμός συμμετεχόντων: 50

Επικοινωνία:

Οίνοι Βορείου Ελλάδος – Τα ΒορΟινά

Τ. 2310281617 & 2310281632

[www.winesofnorthgreece.gr](http://www.winesofnorthgreece.gr) - f/winesofnorthgreece

[www.voroina.gr](http://www.voroina.gr) - f/voroina

*Λίγα λόγια για το δημιουργικό από την Twisted Square:*

*Πρωτογενή εικονογράφηση, εμπνευσμένη από τον διάκοσμο ευρημάτων, κυρίως αμφορέων, που συνθέτουν τη ιδέα της εκδήλωσης, δηλαδή, το κρασί και η άμπελος εν γένει, η σύνδεσή τους με τον άνθρωπο στα βάθη του χρόνου και ο τόπος της εκδήλωσης, το Αρχαιολογικό Μουσείο Θεσσαλονίκης, με τα εκθέματά του.* ***Ένας αμφορέας, ο οποίος μετατρέπετε σε χέρι που κρατάει ένα φύλλο αμπέλου.*** *Απλότητα και καθαρότητα είναι τα στοιχεία που χαρακτηρίσουν το εικαστικό, με το χρώμα μαύρο να κυριαρχεί. Η μορφή του χεριού, επιμηκισμένη και στιλιζαρισμένη, χωρίς σκιάσεις και περιττές πληροφορίες, ενισχύσει την αίσθηση και σύνδεση του δημιουργικού με το κυρίως θέμα. Χρυσά στοιχεία, διάσπαρτα στην αφίσα, συμπληρώνουν την σύνδεση με κάποια από τα χαρακτηριστικά εκθέματα που βρίσκονται στο χώρο του μουσείου. Η τυπογραφία είναι λιτή, γεωμετρική καθώς ο στόχος της είναι να μεταφέρει την πληροφορία χωρίς να αποσπά των θεατή από το εικαστικό, κρατώντας την καθαρότητα της σύνθεσης.* ***Άσπρο, μαύρο και χρυσό.*** *Συνδυασμός χρωμάτων με έντονη αντίθεση που ενισχύει, τέλος, την αναμνησιμότητα της αφίσας.* ***Ένα ταξίδι του κρασιού στον χρόνο.***